
Am reușit să văd, într-un final, filmul „21 de rubini” după o regie și un scenariu semnate 
de Pr. Ciprian Mega. Este al treilea film al acestui regizor pe care l-am văzut, celelalte 
fiind „Dimineaţa care nu se va sfârși” și „Glasul care strigă în pustie”. Avertizez că textul 
conţine unele spoilers și că, în ciuda lungimii, am acoperit doar o mică parte din secvenţe 


și teme. 
Din punct de vedere artistic, „21 de rubini” mi se pare cel mai bine realizat film al său. 


Scenariul are coerenţă, firele narative, situate în scevenţe temporale diferite, se împletesc 
fără a deruta“, începutul filmului se conjugă bine cu finalul. Încheierea, fără a oferi neapărat 
un efect de catharsis, este totuși bună (ca scenariu și regie), încărcată emoţional și gravă, 
într-o notă care adaugă profunzime la poveste (spre deosebire de încheierea de la 
„Dimineaţa care nu se va sfârşi”, care într-un fel nu reușește să evidenţieze concluzia 


poveștii). 


Cele două secvenţe temporale în care pendulează povestea sunt situate la finele anilor 90, 
când România acceptase survolarea avioanelor „aliate” ce bombardau Iugoslavia și se 
pregătea de vizita Papei loan Paul al II-lea, și în anii 2020, ai pandemiei, în care România 
este angajată în cultivarea „diversităţii”, a combaterii „extremismului” și 
„Ffundamentalismului”, și în războiul din Ucraina. Dacă vi se pare că încadrarea temporală 
este în primul rând „politică”, da, așa este. Filmul oferă o critică social-politică solidă, 
reușită, a acestor decenii și prin aceasta se înscrie într-o serie nu foarte dezvoltată în 
cinematografia noastră şi destul de singulară având în vedere direcţia criticii. Unii au spus 
că ar fi anti-american și anti-european. Eu aș spune mai degrabă că este demitizant (iar 
americanul chiar este simpatic). S-a mai spus despre film că ar fi „aurist”. Deloc, și las 
privitorului să găsească în film de ce anume filmul nu este așa și în ce lumină sunt puși 


„intelectualii publici” și „zona conservatoare” de la noi. 


Povestea este despre tragedia care lovește o familie de oameni simpli, muncitori „de rând”, 
cu doi copii, o fată şi un băiat, care aspiră să devină preot. Pendularea între cele două 
secvenţe este o pendulare între poveștile celor doi frați. În anii 90, vedem povestea 
băiatului și strădania părinţilor săi de a-l înscrie la seminar și de a-l ajuta să devină preot. În 
anii 2020 vedem povestea surorii sale (Nina), devenită șefă a DNA, star anticorupţie, obiect 
de negociere între americani, europeni și securiști locali. Nina chiar trăieşte ca un star, are 
un iubit celebru, regizor ruso-francez premiat la Cannes, frecventează cu colegii procurori 
cluburi de fiţe şi droguri, se află aproape de cercurile cele mai înalte ale puterii. O bântuie 
însă tragedia din trecut, familială, legată de fratele său, pe care încearcă să o sublimeze 


lucrând la un scenariu de film (da, e şi un film despre film). 


Pe acest plan, filmul este o frescă destul de reuşită a României „vechi”, cea a tranziţiei, față 
de România „nouă”, europeană (chiar dacă, pentru a cita unul din „granzi”, „tolerată” în UE). 
Filmul abordează şi folosește principalul mit socio-politic care a dominat societatea 
românească în acești ani: mitul justiţiei anticorupţie, prin chiar personajul principal, care în 
mod evident speculează pe seama mitului Koveși. Aceasta vrea să facă dreptate, să-i închidă 
pe cei care au furat şi are întreg concursul intern și extern... până când dă peste un dosar 
care implică și corupţie bisericească, dar și fapte din registrul coruperii sexuale, şi care o 


transportă în dureroasa sa traumă familială. 


Există și un plan mai profund al poveștii anticorupţiei. În film apare un primar, uns cu 
toate alifiile, reprezentant al României anilor 90 (interpretat de Dorel Vișan). În 2020 apare 
în faţa Ninei schimbat, interiorizat, după ce a făcut pușcărie, credincios. Prin discursul lui 
înțelegem că anticorupţia este de vitrină și că jaful în era anticorupţiei a fost mult mai 
radical și devastator decât cel din anii 90. Având în vedere şi maniera în care cariera Ninei 
se sfârşeşte, mesajul, pe acest plan socio-politic, al filmului este că anticorupţia este o 
metacorupţie, şi totul se reduce la interese meschine. Totul este o mafie, iar deasupra mafiei 
există o meta-mafie, iar în cercurile de sus ale puterii sunt oameni puternici cu apucături 


kubrickiene (vezi „Eyes wide shut”). 


Corupţia bisericii, așadar, este de fapt o corupţie integrată într-un sistem corupt. Nu este 
singulară, ci descrisă dintr-o perspectivă internă, a cuiva care dă vălul la o parte și arată 
realităţile dincolo de discursurile emfatice bisericeşti despre educaţia viitorilor preoţi. 
Există această față oficială a bisericii, care se „delimitează” și marginalizează preoţi 
(e)harismatici (cu autoritate charismatică în limbaj weberian) pe baza acuzei că ar fi fost 
„legionari”, şi care promovează, ai zice exclusiv, pe criteriul „banului”, care este, pentru a 
cita din protopopul cinic, dar realist, al Episcopiei Zădărniceni, singurul bun ecumenic care 
unește toate interesele și covingerile. Protopopul face, de altfel, figură-pereche cu primarul 
invocat: corupți amândoi, dar realişti și păstrând urme de umanitate și o brumă de 
conștiință. Discursul său la înmormântarea părintelui Alexie are un puternic caracter 
redemptoriu. 


Contrasul între preotul duhovnicesc și autoritatea legitimă, dar coruptă a bisericii oficiale a 
mai fost abordat în „Glasul care strigă în pustie”. În acest film, dedicat părintelui Gheorghe 
Claciu, secvențele temporale sunt, însă, tratate grăbit (anii 80 sunt transformați în anii 90, 
sau chiar 2000), iar personajele sunt prea stereotipe, în majoritatea cazurilor lipsindu-le 


profunzimea. 


În „21 de rubini” reprezentarea clişeică, din fericire, a fost evitată, în ciuda contrastelor tari 
folosite, fără a deveni, totuși, tușe groase sau caricaturale. Există, însă, o anume 
unilateralitate a reprezentării arhiereilor, a patriarhului, a episcopului vârstnic, colaborator 


al Securităţii, şi a celui tânăr, celebrul deja Sofroniu (care apare într-o singură scenă de 
altfel). 


Iar această unilateralitate contrazice oarecum ceea ce spune regizorul ruso-francez, iubitul 
Ninei, acesteia, comentând scenariul său: anume, că personajele trebuie reprezentate cu 
povestea lor, cu un destin, pe care nu-l judeci, ci-l reprezinţi așa cum sunt de cele mai 
multe ori oamenii: un amestec de bine şi de rău, de lumină și întuneric. Replica Ninei, 
procuroarea șef a DNA, este de reţinut: „dacă aş gândi așa, nu aș mai aresta pe nimeni”. Ei 
bine da, exact asta e ideea, și poate merita accentuată mai mult în film. Nici Patriarhul, nici 
episcopul-colaborator și nici veselul Sofroniu nu sunt reprezentaţi clişeic, stereotip 
(probabil şi pentru că, mai ales în ultimele două cazuri, actorii interpretează bine). Dar sunt 
reprezentaţi unilateral, ceea ce are un efect asupra manierei în care este reprezentată 
Biserica în general în film. La urma urmei, știm cu toţii preoţi buni, de convingere, de 
misiune, jertfelnici. Cum au trecut aceştia prin „sistem”? Nu cumva chiar și în această reţea 
a mafiei există găuri prin care scapă şi pești de calitate? De aceea, figura protopopului este 


mai realistă şi mai complexă decât cele ale „înalţilor ierarhi”. Nu cumva și aceste personaje 


au o anume complexitate sau măcar ceva care relativizează o privire ce riscă să devină 
excesiv intransigentă aruncată asupra lor? Apoi, este destul de necredibilă atribuirea unui 
grad de putere atât de ridicat Patriarhului, ce negociază de la egal la egal, în film, cu 
americanii și europenii. Probabil lucrurile, în realitate, sunt mult mai complicate, iar 
negocierea se duce nu doar pentru dosare de episcopi corupți, ci și pentru subiecte vitale 
sau de interes obștesc bisericesc (așa cum este și în film, de altfel, sugerat, când apare 
subiectul bisericii ucrainiene). Dar să nu uităm că acest grad de autonomie, până la urmă, al 
Bisericii, irită „lumea bună” și reprezentanţii interesaţi (cel mai probabil „strategic”) precum 
elveţiano-austriacul Oliver Schmitt, care acuză întocmai acest spaţiu de manevră recuperat 
după 1989. 


Dincolo de Biserica „oficială”, colaboratoare a puterii, şi de Biserica „vie”, reprezentată de 
suspendatul și marginalizatul părinte Alexie, oare nu există un teritoriu intermediar, și oare 


nu acest teritoriu nici-nici, și-și, este şi reprezintă mai degrabă Biserica „reală”? 


Câteva cuvinte despre încheiere înainte de final. [| Așa cum am menţionat de la început, 
încheierea adaugă gravitate şi profunzime. Tatăl, care și-a pierdut fiul, şi care este însetat. Te 
poţi gândi la cunoscutul „Mi-e sete”, de pe cruce, dar eu mă gândesc mai degrabă la 
cuvântul eshatologic al Mântuitorului: am fost însetat, bolnav, încarcerat și m-aţi cercetat 
(sau, dimpotrivă, nu m-aţi cercetat). Este o cheie, așadar, mai degrabă, eshatologică, 
prefigurată de intrarea Ninei într-o biserică (moment spiritual important pentru personaj și 
cheie pentru întregul film) unde se aude o cântare la strană și unde preotul cădește. Cât de 
mult reușește această încheiere să transmită un efect catharctic, probabil depinde și de 
privitor. Unii consideră că filmul e lipsit de lumină și de nădejde, că lasă un gust amar. 
Totuși nu-l găsesc comparabil, pe acest nivel, cu „Leviathan” sau „Neiubit”, filme rusești 
contemporane care te lasă efectiv deznădăjduit, în care nu prea găsești nimic de care să te 
agăţi. Nici nu îl poţi pune în seria filmelor mizerabiliste românești, făcute, de altfel, dintr-o 
perspectivă strident intransigent-critică. Există ceva care-l diferenţiază și-l face diferit, o 
anume căldură în reprezentarea unor personaje și o umanitate care se străduiește să 
răzbată, elan pe care-l regăsim și în filmele anterioare ale pr. Ciprian Mega. Poate că un 
moment ca în filmul tarkovskian Rubliov, precum scena în care iconarul se află înaintea 
icoanei Maicii Domnului în biserica arsă, prăduită de tătari, în mijlocul cadavrelor și a 
femeilor siluite, mesajul fiind că mântuirea vine în ciuda cruzimii şi a nedreptăţii, nu 


pentru că le poţi opri aici, ar fi oferit acel efect. 


În stilul imdb, dădusem acestui film nota 7.5 şi am observat că exact asta e și nota de pe site 
(deocamdată cu puţini recenzenţi). Actorii mi s-au părut buni spre foarte buni, nu am 
remarcat o prestație deranjantă. Scenele mai lascive au un rol bine încadrat în film (artistic 


se justifică), deși pot fi văzute drept problematice venind din partea unui preot-regizor. 


*Există o scăpare în redarea secvenţelor temporale: emisiunea TV de la finele anilor 90 este 
redată ca o emisiune 'TV din prezent în ceea ce privește stilul prezentatoarei, studioul, 
maniera de a pune întrebări şi de a intervieva. 


